Asbjørg Borgfelt

Asbjørg Betty Borgfelt (født 31. oktober 1900 i Christiania, død 5. juni 1976 i Oslo) var en norsk billedhugger.

 Familie 
Asbjørg Borgfeldt var datter av byggmester og arkitekt Samuel Borgfelt (1872–1936) og Magnhild Telma Sæther (1876–1941).

Hun var gift med billedhuggerkollegaen Per Hurum (1910–1989).

 Utdannelse 
Borgfelt studerte først ved Kunstakademiet i daværende Christiania. Der hadde hun Wilhelm Rasmussen som lærer. Deretter studerte hun videre i København under Einar Utzon Frank. Utzon-Frank hadde i denne perioden to andre norske elever, henholdsvis Anne Grimdalen og Emma Matthiasen.

 Kunstnerisk virke 
 Verker i Oslo 
Allerede da hun var elev ved akademiet vant hun en utsmykningskonkurranse som resulterte i bjørnefontenen som siden 1926 har stått i krysset mellom Kirkeveien og Sørkedalsveien på Majorstuen i Oslo. Da hun var ferdig med læretiden hos Utzon Frank. modellerte hun skulpturene som inngår i den såkalte Oksefontenen (1929) som står plassert på Hegermanns plass på Torshov i Oslo. 

På Karl Johan, nedenfor Egertorget, finnes Borgfelts og Per Hurums store bronseskulptur av en sittende Christian Krohg. Hun samarbeidet også med Hurum om et bidrag til konkurransen som ble avholdt i 1958 om et monument over Fridtjof Nansen som skulle reises i Oslo. Hurums og Borgfelts forslag ble tildelt annenpremie.

Borgfelt samarbeidet med keramikerne Lily Scheel, Lalla Hvalstad og William Knutzen om utformingen av seks store relieffer i fajanse til galleriet som fører inn til Rådhushallen i Oslo rådhus.

I 1940 ble Borgfelts portrettbyste av advokat Ole Dehli avduket på Advokat Dehlis plass på Bjølsen i Oslo.

Ved byggingen av nytt hovedkontor for Norsk Kommuneforbund samarbeidet byggets arkitekter Bjerke og Eliassen nært med Borgfeldt om utsmykningen av byggets fasade. Bygningen ligger på hjørnet av Kristian Augusts gate og Fredriksgate i Oslo, og stod ferdig i januar 1951. Borgfelt utformet 15 friser til fasaden mot Fredriksgate, med motiver fra norsk arbeidsliv. Asbjørg Borgfelt har også utformet fasaderelieffene på Oslo Lysverkers bygård samt på bygningen til Oslo Trygdekasse.

 Verker utenfor Oslo 
Utenfor Oslo har hun blant annet bidratt med en skulptur kalt Kornbindersken som nå står ved Søndre torg på Hønefoss. Verket ble opprinnelig bestilt av Hønefoss Bryggeri, og kvinneskikkelsen var bryggeriets varemerke.

Hun har modellert et alterfrontal bestående av ti relieffer til alteret i «Kvinnenes Minnekapell» i Nidarosdomen. Utsmykningen av dette alteret var et bestillingsverk fra Norske Kvinners Nasjonalråd. Minnekapellet skulle hedre norske kvinner som hadde mistet livet i andre verdenskrig som følge av okkupasjonen. Borgfelts alterfrontal er utført i forgylt bronse. 

De massive pilarene i broen over Mossefossen i Østfold prydes av relieffer modellert av Borgfelt.

 Referanser 

 Eksterne lenker 


Kategori:Norske billedhuggere
Kategori:Personer fra Oslo